বইমেলার প্রস্তুতি তুঙ্গে, জোর পরিবহণ ও নিরাপত্তায়

কলকাতা: সল্টলেকের (Saltlakde) সেন্ট্রাল পার্কে (Central Park) আগামী ২২ জানুয়ারি থেকে শুরু হচ্ছে ৪৯তম আন্তর্জাতিক কলকাতা বইমেলা (International Book Fair 2026) চলবে ৩ ফেব্রুয়ারি পর্যন্ত। বইমেলাকে কেন্দ্র করে দর্শনার্থীদের যাতায়াত ও সার্বিক নিরাপত্তা নিশ্চিত করতে একাধিক ব্যবস্থা নিয়েছে রাজ্য সরকার ও প্রশাসন।

যাতায়াতের সুবিধার জন্য অন্যান্য বছরের মতো এ বারও চালু থাকছে বিশেষ বাস পরিষেবা। কলকাতা ও সংলগ্ন জেলার একাধিক রুট থেকে করুণাময়ী বাস টার্মিনাস পর্যন্ত এই বাস চলবে। প্রতিদিন দুপুর ১২টা থেকে রাত ৮টা পর্যন্ত মিলবে এই পরিষেবা। মেলা চলাকালীন প্রতিদিনই বিশেষ বাস চালানো হবে। করুণাময়ী থেকে শহর ও শহরতলির প্রায় ২৫টি রুটে বাস চলবে বলে জানিয়েছে পরিবহণ দফতর।

আরও পড়ুন: এবার ১৪ ঘণ্টাতেই হাওড়া থেকে কামাখ্যা পৌঁচ্ছে যাবেন

ব্যারাকপুর, বারাসত, বালি হল্ট, বারুইপুর, গড়িয়া, কামালগাজি, জোকা, ঠাকুরপুকুর, সাঁতরাগাছি-সহ বিভিন্ন গুরুত্বপূর্ণ এলাকায় পৌঁছবে এই বাসগুলি। যাত্রীদের সুবিধার্থে বাসের সামনের কাচে স্পষ্টভাবে রুট লেখা থাকবে। পাশাপাশি অতিরিক্ত তিনটি এসি বাস চালানো হবে এবং সরকারি বাসের সংখ্যাও বাড়ানো হচ্ছে। অটো ও অন্যান্য যানবাহনে যাতে অতিরিক্ত ভাড়া নেওয়া না হয়, সে বিষয়েও কড়া নজর রাখবে পরিবহণ দপ্তর।

নিরাপত্তা ব্যবস্থাতেও কোনও ফাঁক রাখতে চাইছে না বিধাননগর পুলিশ কমিশনারেট। বইমেলা প্রাঙ্গণ ও সংলগ্ন এলাকায় মোতায়েন থাকবেন প্রায় দু’হাজার পুলিশকর্মী। গোটা এলাকা নজরদারির আওতায় আনতে বসানো হচ্ছে প্রায় ২৫০টি সিসিটিভি ক্যামেরা। মহিলাদের নিরাপত্তায় সাদা পোশাকের বিশেষ পুলিশ টিম সার্বক্ষণিক নজরদারি চালাবে।

পুলিশ সূত্রে জানা গিয়েছে, মেলার প্রতিটি গেটে থাকবে ওয়াচ টাওয়ার এবং ‘মে আই হেল্প ইউ’ ডেস্ক। জরুরি পরিস্থিতির জন্য ১০০ ডায়াল ছাড়াও চালু থাকবে আলাদা হেল্পলাইন নম্বর। পাশাপাশি দমকল বিভাগের পর্যাপ্ত গাড়িও প্রস্তুত রাখা হবে।